CELEX: 62012CN0201
Language: el
Date: 2012-04-27 00:00:00
Title: Υπόθεση C-201/12: Αίτηση για την έκδοση προδικαστικής αποφάσεως, την οποία υπέβαλε το Raad van State (Κάτω Χώρες) στις 27 Απριλίου 2012 — Z κατά Minister voor Immigratie en Asiel

21.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/8
            
         Αίτηση για την έκδοση προδικαστικής αποφάσεως, την οποία υπέβαλε το Raad van State (Κάτω Χώρες) στις 27 Απριλίου 2012 — Z κατά Minister voor Immigratie en Asiel
   (Υπόθεση C-201/12)
   2012/C 217/16
   Γλώσσα διαδικασίας: η ολλανδική
   
      Αιτούν δικαστήριο
   
   Raad van State
   
      Διάδικοι στην υπόθεση της κύριας δίκης
   
   
      Αναιρεσείων: Z
   
      Αναιρεσίβλητος: Minister voor Immigratie en Asiel
   
      Προδικαστικά ερωτήματα
   
   
               1)
            
            
               Αποτελούν οι αλλοδαποί με ομοφυλοφιλικό προσανατολισμό ιδιαίτερη κοινωνική ομάδα υπό την έννοια του άρθρου 10, παράγραφος 1, στοιχείο δ', της οδηγίας 2004/83/ΕΚ του Συμβουλίου της Ευρωπαϊκής Ένωσης, της 29ης Απριλίου 2004, για θέσπιση ελάχιστων απαιτήσεων για την αναγνώριση και το καθεστώς των υπηκόων τρίτων χωρών ή των απάτριδων ως προσφύγων ή ως προσώπων που χρήζουν διεθνούς προστασίας για άλλους λόγους (ΕΕ L 304, στο εξής: οδηγία);
            
         
               2)
            
            
               Σε περίπτωση καταφατικής απαντήσεως στο πρώτο ερώτημα: ποιες ομοφυλοφιλικές δραστηριότητες εμπίπτουν στο πεδίο εφαρμογής της οδηγίας, και δύνανται πράξεις διώξεως σχετικά με τις δραστηριότητες αυτές, εφόσον πληρούνται οι λοιπές προϋποθέσεις, να οδηγήσουν στο να χορηγηθεί το καθεστώς του πρόσφυγα; Το παρόν ερώτημα περιέχει επίσης τα ακόλουθα υποερωτήματα:
               
                           α)
                        
                        
                           Δύναται να απαιτηθεί αλλοδαποί με ομοφυλοφιλικό προσανατολισμό να κρατήσουν στη χώρα καταγωγής τους τον προσανατολισμό τους μυστικό έναντι των πάντων, για να αποφύγουν δίωξη;
                        
                     
                           β)
                        
                        
                           Σε περίπτωση αρνητικής απαντήσεως στο προηγούμενο ερώτημα, δύναται, και αν ναι σε ποιο βαθμό, να απαιτηθεί αλλοδαποί με ομοφυλοφιλικό προσανατολισμό να έχουν προσεκτική συμπεριφορά όταν στη χώρα καταγωγής τους δίνουν ουσιαστικό περιεχόμενο στον προσανατολισμό αυτόν, έτσι ώστε να αποφύγουν δίωξη; Δύναται συναφώς να απαιτηθεί ομοφυλόφιλοι να έχουν πιο προσεκτική συμπεριφορά από ό,τι ετεροφυλόφιλοι;
                        
                     
                           γ)
                        
                        
                           Αν συναφώς δύναται να γίνει διάκριση μεταξύ των εξωτερικεύσεων που αφορούν τον σκληρό πυρήνα του προσανατολισμού και των εξωτερικεύσεων με τις οποίες δεν πρόκειται περί αυτού, τι νοείται ως σκληρός πυρήνας του προσανατολισμού και με ποιο τρόπο μπορεί τούτο να καθοριστεί;
                        
                     
         
               3)
            
            
               Αποτελεί η απλώς και μόνον ποινικοποίηση ομοφυλοφιλικών δραστηριοτήτων και απειλή στερητικής της ελευθερίας ποινής για αυτές, όπως ορίζεται στον Code pénal της Σενεγάλης, πράξη διώξεως υπό την έννοια του άρθρου 9, παράγραφος 1, στοιχείο α', σε συνδυασμό με την παράγραφο 2, αρχή και στοιχείο γ', της οδηγίας; Αν όχι, υπό ποιες συνθήκες πρόκειται περί αυτού;